A BIZOTTSÁG 1812/2005/EK RENDELETE
(2005. november 4.)
a 490/2004/EK, 1288/2004/EK, 521/2005/EK és 833/2005/EK rendeletnek az enzimek és a mikroorganizmusok csoportjába tartozó egyes takarmány-adalékanyagok engedélyezésének feltételei tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmány-adalékanyagokról szóló, 1970. november 23-i 70/524/EGK tanácsi irányelvre (1) és különösen annak 3. cikkére, 9d. cikke (1) bekezdésére és 9e. cikke (1) bekezdésére,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (2) és különösen annak 25. cikkére,
mivel:
(1)
Az 1831/2003/EK rendelet rendelkezik az adalékanyagok takarmányokban történő felhasználásának engedélyezéséről.
(2)
Az 1831/2003/EK rendelet 25. cikke átmeneti intézkedéseket állapít meg a takarmány-adalékanyagokra vonatkozó, az 1831/2003/EK rendelet alkalmazásának időpontját megelőzően a 70/524/EGK irányelvvel összhangban benyújtott engedélykérelmekre.
(3)
Az e rendelet mellékleteiben felsorolt adalékanyagokra vonatkozó engedélykérelmeket az 1831/2003/EK rendelet alkalmazásának időpontja előtt nyújtották be.
(4)
Az ezen engedélykérelmekre vonatkozó, a 70/524/EGK irányelv 4. cikkének (4) bekezdésében előírt első véleményeket az 1831/2003/EK rendelet alkalmazásának időpontja előtt továbbították a Bizottságnak. Ezért ezeket a kérelmeket továbbra is a 70/524/EGK irányelv 4. cikkével összhangban kell kezelni.
(5)
Az 5. számú Saccharomyces cerevisiae (CBS 493.94) mikroorganizmus-készítmény használatát a 490/2004/EK bizottsági rendelet (3) négy évre ideiglenesen engedélyezte lovak esetében. Új adatokat nyújtottak be abból a célból, hogy alátámasszák a „Vegyi képlet, leírás” oszlopban e készítmény telepképző egységeire (CFU) vonatkozóan meghatározott legkisebb megengedett tartalom növelését az engedélyezés feltételeként megállapított, teljes értékű takarmányban előforduló legnagyobb, legkisebb vagy ajánlott tartalom módosítása nélkül. Az értékelés azt mutatja, hogy teljesülnek a 70/524/EGK irányelv 3a. cikkében az ilyen engedélyezésre előírt feltételek. Ennek megfelelően e mikroorganizmus-készítmény felhasználását, az I. mellékletben leírtak szerint, 2008. március 20-ig engedélyezni kell.
(6)
Az E 1704 számú Saccharomyces cerevisiae (CBS 493.94) mikroorganizmus-készítmény használatát az 1288/2004/EK bizottsági rendelet (4) határozatlan időre engedélyezte borjak és hízómarhák esetében. Új adatokat nyújtottak be abból a célból, hogy alátámasszák a „Vegyi képlet, leírás” oszlopban e készítmény telepképző egységeire (CFU) vonatkozóan meghatározott legkisebb megengedett tartalom növelését az engedélyezés feltételeként megállapított, teljes értékű takarmányban előforduló legnagyobb, legkisebb vagy ajánlott tartalom módosítása nélkül. Az értékelés azt mutatja, hogy teljesülnek a 70/524/EGK irányelv 3a. cikkében az ilyen engedélyezésre előírt feltételek. Ennek megfelelően a II. mellékletben meghatározott e mikroorganizmus-készítmény alkalmazását határozatlan időre engedélyezni kell.
(7)
A Trichoderma longibrachiatum (ATCC 2106) által termelt E 1623 számú endo-1,3(4)-béta-glükanáz, a Trichoderma longibrachiatum (ATCC 2105) által termelt endo-1,4-béta-xilanáz és a Bacillus subtilis (ATCC 2107) által termelt szubtilizin enzimkészítmény alkalmazását az 521/2005/EK bizottsági rendelet (5) határozatlan időre engedélyezte hízócsirkék esetében. Új adatokat nyújtottak be a „Vegyi képlet, leírás” oszlopban megjelölt e készítményben a legkisebb enzimaktivitás módosításának alátámasztása céljából az engedélyezés feltételeként megállapított, teljes értékű takarmányban előforduló legnagyobb, legkisebb vagy ajánlott tartalom módosítása nélkül. Az értékelés azt mutatja, hogy teljesülnek a 70/524/EGK irányelv 3a. cikkében az ilyen engedélyezésre előírt feltételek. Ennek megfelelően ennek az enzimkészítménynek a felhasználását, a III. mellékletben leírtak szerint, határozatlan időre engedélyezni kell.
(8)
A Trichoderma longibrachiatum (ATCC 2106) által termelt E 1627 számú endo-1,3(4)-béta-glükanáz és a Trichoderma longibrachiatum (ATCC 2105) által termelt endo-1,4-béta-xilanáz enzimkészítmény alkalmazását a 833/2005/EK bizottsági rendelet (6) határozatlan időre engedélyezte hízósertés esetében. Új adatokat nyújtottak be a „Vegyi képlet, leírás” oszlopban megjelölt e készítmény elkészítése módosításának alátámasztása céljából az engedélyezés feltételeként megállapított, teljes értékű takarmányban előforduló legnagyobb, legkisebb vagy ajánlott tartalom módosítása nélkül. Az értékelés azt mutatja, hogy teljesülnek a 70/524/EGK irányelv 3a. cikkében az ilyen engedélyezésre előírt feltételek. Ennek megfelelően ennek az enzimkészítménynek a felhasználását, a IV. mellékletben leírtak szerint, határozatlan időre engedélyezni kell.
(9)
Ezért a 490/2004/EK, az 1288/2004/EK, az 521/2005/EK és a 833/2005/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
A 490/2004/EK rendelet mellékletének helyébe e rendelet I. melléklete lép.
2. cikk
Az 1288/2004/EK rendelet I. melléklete e rendelet II. mellékletének megfelelően módosul.
3. cikk
Az 521/2005/EK rendelet I. melléklete helyébe e rendelet III. melléklete lép.
4. cikk
A 833/2005/EK rendelet melléklete e rendelet IV. mellékletének megfelelően módosul.
5. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. november 4-én.